Beerwelpie maak moles in woonbuurt | Maroela Media
Foto ter illustrasie. (Foto: Eric Ljung/Unsplash)
'n Swart beerwelpie is Sondag deur Kanadese owerhede gevang nadat hy vir ure in 'n buurt in Montreal gedwaal het.
Volgens Raphael Bergeron, polisiewoordvoerder, moes hulle die welpie met drie dosisse kalmeermiddel inspuit voordat hy tot bedaring gekom het.
'n Aantal strate naby die Montreal-lughawe is vroeg Sondagmiddag afgesper, terwyl tientalle polisiebeamptes, brandweermanne, wildbewaarders en vrywilligers van Saventage Animal Rescue na die beer gesoek het.
"Die welpie, wat net 'n paar maande oud is, was aanvanklik in 'n tuin vasgekeer voordat hy in 'n boom geklim het," het Bergeron gesê.
"Wildbewaarders het gewere gebruik om 'n kalmeermiddel toe te dien, maar die beer het waaksaam gebly en uit die boom geklim voordat hy na 'n ander tuin gevlug het," het die Saventage Animal Rescue in 'n Facebook-plasing geskryf.
Die welpie het eindelik in 'n ander boom geklim waar hy aan die slaap geraak het. Die brandweer het lugsakke rondom die boom gesit, vir ingeval die beer uit die boom sou val.
Die beer is etlike ure nadat hy aan die slaap geraak het, deur nooddienste gevang.
"Ons het daarin geslaag om hom na die onderkant van die boom te laat sak waar hy beveilig kon word."
Volgens Bergeron is die aanwesigheid van 'n beer so na aan Montreal, veral in 'n stedelike gebied naby 'n lughawe, baie seldsaam.